WHAUP จับมือ “อควาวัน คอร์ปอเรชั่น” เดินหน้าพัฒนาธุรกิจสาธารณูปโภคเวียดนาม
WHAUP จับมือ "อควาวัน คอร์ปอเรชั่น" เดินหน้าพัฒนาธุรกิจสาธารณูปโภคเวียดนาม
WHAUP จับมือ "อควาวัน คอร์ปอเรชั่น" เดินหน้าพัฒนาธุรกิจสาธารณูปโภคเวียดนาม
16 ก.ย. 2562

บริษัท ดับบลิวเอชเอ ยูทิลิตี้ส์ แอนด์ พาวเวอร์ จำกัด (มหาชน) หรือ WHAUP เปิดเผยว่า บริษัทเข้าร่วมลงนาม Strategic Cooperation Agreement กับบริษัท อควาวัน คอร์ปอเรชั่น จำกัด ผู้ประกอบการด้านสาธารณูปโภครายใหญ่ของประเทศเวียดนาม หลังจากบริษัทย่อยของ WHAUP คือบริษัท WHAUP (SG) 2DR PTE. LTD. (WUPSD) เข้าทำสัญญาซื้อขายหุ้นในบริษัท Duong River Surface Waterplant JSC (SDWTP)
โดยบริษัท WUPSD จะเข้าไปถือหุ้น 34% ของหุ้นทั้งหมดของ SDWTP โดยการลงทุนครั้งนี้มีมูลค่ารวม 2,762.96 ล้านบาทในเดือน ส.ค.62 เป็นการขยายขอบเขตความร่วมมือ นอกเหนือจากการลงทุนในโรงน้ำประปา Duong River Surface Water Plant (SDWTP)
ด้านนางสาว Do Thi Kim Lien ประธานคณะกรรมการบริหาร บริษัท อควาวัน คอร์ปอเรชั่น จำกัด กล่าวว่า สำหรับประเทศเวียดนาม ถือเป็นประเทศที่มีการขยายตัวทางเศรษฐกิจอย่างรวดเร็ว ส่งผลให้ความต้องการในธุรกิจสาธารณูปโภค อาทิ การผลิตน้ำประปา และการบำบัดน้ำเสีย มีการขยายตัวเติบโตมากขึ้น บริษัท อควาวัน คอร์ปอเรชั่น จำกัด มีพันธกิจที่จะเป็นผู้บุกเบิกและผู้นำในธุรกิจสาธารณูปโภคนี้ โดยมุ่งมั่นที่จะเป็นผู้ให้บริการน้ำกับประชากรในประเทศเวียดนาม
ขณะเดียวกัน นางสาวจรีพร จารุกรสกุล ประธานคณะกรรมการ WHAUP กล่าวว่า การลงนามใน Strategic Cooperation Agreement ครั้งนี้ของบริษัท และ บริษัท อควาวัน คอร์ปอเรชั่น จำกัด นับเป็นความร่วมมือระยะยาวในการพัฒนาธุรกิจด้านสาธารณูปโภคในประเทศเวียดนาม ความร่วมมือเชิงกลยุทธ์ครั้งนี้ถือเป็นก้าวสำคัญของทั้งสองบริษัท ในการร่วมพัฒนาคุณภาพชีวิตของประชาชนในประเทศเวียดนามให้ได้ใช้น้ำประปาที่มีคุณภาพ
โดยมีการร่วมลงทุนใน SDWTP ซึ่งให้บริการน้ำประปาแก่ประชาชนในเมืองฮานอยเป็นโครงการแรก โดยทั้งสองบริษัทมีเป้าหมายที่จะขยายความร่วมมือไปสู่เมืองต่างๆ ของประเทศเวียดนามในอนาคต
ด้านนายธานี แสงรัตน์ เอกอัครราชทูตไทยประจำประเทศเวียดนาม กล่าวเพิ่มว่า  Strategic Cooperation Agreement ระหว่าง บริษัท อควาวัน คอร์ปอเรชั่น จำกัด และ WHAUP ครั้งนี้จะเป็นก้าวแรกสำหรับความร่วมมือระหว่างไทยและเวียดนาม ด้านการลงทุนในธุรกิจสาธารณูปโภค และปูทางสำหรับความร่วมมือในด้านอื่นๆ ระหว่างทั้งสองประเทศต่อไปในภายภาคหน้า
สำหรับการเข้าร่วมลงนามใน Strategic Cooperation Agreement นี้ จัดขึ้น 1 วันก่อนพิธีเปิดดำเนินการอย่างเป็นทางการของ Phase 1B ของโรงน้ำประปา SDWTP ซึ่งจัดขึ้นในวันที่ 5 ก.ย.62 ก่อนกำหนดการเดิมที่คาดว่าจะแล้วเสร็จในไตรมาส 4/62 โดยการเปิดดำเนินการของ Phase 1B ซึ่งใช้เทคโนโลยีจากประเทศเยอรมันจะเพิ่มความสามารถในการผลิตน้ำประปาของ SDWTP จาก 55 ล้านลูกบาศก์เมตรต่อปี เป็น 110 ล้านลูกบาศก์เมตรต่อปี
อนึ่ง บริษัท อควาวัน คอร์ปอเรชั่น จำกัด (Aquaone) ก่อตั้งขึ้นเมื่อปี 58 เป็นบริษัทชั้นนำด้านการผลิตและจัดจำหน่ายน้ำของประเทศเวียดนาม โดยปัจจุบันมีกำลังการผลิตรวม 180 ล้านลูกบาศก์เมตรต่อปี จากโรงผลิตน้ำที่ตั้งอยู่บริเวณเขตสามเหลี่ยมปากแม่น้ำแม่โขง จังหวัดภูเยนและฮานอย